Nielsen saksøkte kommunen etter at hun fikk skader for livet da hun skled på isen på Torget i 2008.

Hun ble kronet til Miss Danmark i 2007. Etter et besøk i Sandefjord i desember 2008, hvor hun falt på torvet i byen, saksøkte hun Sandefjord kommune.

«Retten legger til grunn at Sandefjord kommune har brutt med sine egne rutiner for strøing, da det ikke var strødd innen klokken 15.00 den dagen den danske kvinnen falt, og skadet seg for livet», skrev Sandefjord tingrett i sine rettspapirer i slutten av januar.

Retten skulle etter dommen fastsette en erstatning for skadene hun pådro seg etter fallet i 2008. Men nå anker altså kommunen dommen til Agder lagmannsrett.

Les også: Miss Danmark vant over Sandefjord

Vil prøve saken for lagmannsretten

Sandefjord kommune skriver i sine rettspapirer:

«Selv om kommunen er forsikret mot slike uhell, er rådmannen av den oppfatning at denne dommen vil få så store konsekvenser for kommunens ansvar for veivedlikehold at den børprøves for lagmannsretten. Det å innføre en strøplikt for kommunen utover reglene i politivedtektene vil få store økonomiske og praktiske konsekvenser. I prinsippet vil det betyat kommunens ansvar for hele veinettet, torv, gang- og sykkelveier vil bli betydelig.»

– Slo hodet i bakken

Det var den 1. desember i 2008 at Nielsen, som er utdannet laborant, gikk over Torget i Sandefjord etter et restaurantbesøk. Hun skulle treffe en venninne på et treningssenter ved Torget.

På den tiden var hun på tre måneders opplæring hos Pronova Biocare i Sandefjord fordi hun skulle begynne i selskapets avdeling i Danmark. Hun var meget aktiv, trente mye og var i god fysisk form. Hun jobbet også som modell.

Delvis inne på torgområdet skled Nielsen fordi det var isete og glatt på Torget. Hun falt og slo blant annet hodet mot bakken. Hun klarte ikke å reise seg, men fikk etter hvert hjelp og ble hentet av ambulanse. Det ble påvist flere skader og hun er i dag så skadet at hun ikke kan jobbe. Hun har blant annet nerveskader med smerter i nakken og hoften.

– Kan ikke lenger jobbe som modell

Line Kruuse Nielsen forteller til NRK.no at hun ikke lenger kan arbeide, verken som laborant eller som modell. Etter at hun ble Miss Danmark i 2007 ble det fart i modelloppdragene.

– Nå er det umulig å jobbe med de helseplagene jeg har fått, forteller hun.

Sandefjord kommune var så langt dømt til å betale 112.820 kroner i saksomkostninger til Line Kruuse Nielsen.